Chinezii sunt acuzați de încălcarea drepturilor omului, în contextul pandemiei. Ce oficiali riscă sancțiuni.
Trei membri ai Congresului SUA au cerut public sancțiuni contra autorităților chineze, în contextul gestionării crizei cauzate de Covid-19. Dan Crenshaw, Jim Banks și Lance Gooden sunt de părere că oficialii chinezi au avut o reacție duplicitară, ineficientă și crudă în fața pandemiei. În actul înaintat de americani, zece oficiali de la Beijing sunt acuzați, printre altele, de transmiterea de informații false, precum și de încălcarea drepturilor omului.
Trei membri republicani ai Camerei Reprezentanţilor din Statele Unite îndeamnă Administraţia Donald Trump să impună sancţiuni asupra unor oficiali din China din cauza "reacţiei duplicitare" faţă de pandemie, informează Fox News.Într-o scrisoare adresată secretarului de Stat, Mike Pompeo, şi secretarului Trezoreriei, Steve Mnuchin, congresmenii Jim Banks, Dan Crenshaw şi Lance Gooden denunţă "reacţia duplicitară, ineficientă şi crudă" a Beijingului faţă de pandemia de coronavirus. Politicienii republicani cer utilizarea Legii Globale Magnitsky – care permite impunerea de sancţiuni pentru încălcarea drepturilor omului –, pentru a viza anumiţi oficiali chinezi, evitând sancţionarea Chinei. În scrisoare sunt menţionaţi zece oficiali comunişti chinezi.Chinezii sunt acuzați că au încălcat drepturile omului"Credem că acţiunile lor au încălcat Reglementările internaţionale pentru sănătate din 2005, drepturile omului în China şi principiile fundamentale de corectitudine şi responsabilitate în relaţiile internaţionale", afirmă cei trei congresmeni. Printre acuzaţii se numără deţinerea, interogarea şi reprimarea a opt medici care "răspândeau zvonuri" despre coronavirus, arestarea unor jurnalişti, transmiterea de informaţii false despre epidemie prin sugestia că boala ar fi fost răspândită de armata SUA, precum şi trimiterea a 30.000 de etnici uiguri în "centre de reeducare".Oficialii pentru care se cer sancţiuni sunt Chen Yongxin, viceprimarul oraşului Wuhan, Li Yilong, directorului Oficiului de Siguranţă Publică din Wuhan, fostul director adjunct Xia Jianzhong, ministrul Comisiei Naţionale de Sănătate Ma Xiaowei şi adjunctul acestuia, Wang Hesheng, purtătorul de cuvânt al Ministerului chinez de Externe, Zhao Lijiang, fostul ambasador chinez în Africa de Sud Lin Songtian, directorul adjunct al Biroului de Informaţii din Hotan, Zhang Wei, precum şi Chen Quango, membru al Biroului politic al Partidului Comunist, şi preşedintele Hikvision, Chen Zongnian.